**צמצום התמיכה הבינלאומית בחמאס תביא לסיום האירועים האלימים**

מאורעות השבועות האחרונים - המתח הגואה באזור רצועת עזה וניסיון ארגון החמאס להסלים את המאבק מול ישראל, לצד הגינוי שמופנה כלפי ישראל מצד מדינות שונות, ממחישים ביתר שאת עד כמה קשה ומסובך המאבק של מדינות דמוקרטיות בטרור.

כשמדינה ריבונית פועלת נגד מדינה ריבונית אחרת מתקיימים כללי לחימה ברורים הקבועים במשפט הבינלאומי. במקרה כזה ברור מיהו אזרח ומיהו חייל מאחר וקיים שדה קרב מובחן. לעומת זאת, כשמתנהל מאבק בין מדינה ריבונית לארגון טרור, האוכלוסייה האזרחית הופכת לכלי משחק בידיו של ארגון הטרור, שמתעלם מכללי המשפט הבינלאומי, מאחר ומבחינתו המטרה מקדשת את כל האמצעים.

מטרת החמאס הוא להבעיר את השטח כדי להעלות את רמת המודעות בעולם לסוגייה הפלסטינית, כמו גם לקצור לעצמו הצלחות ותהילה בזירה הפנים פלשתינית בה הוא נאבק על מעמדו מול אבו-מאזן, ובקרב המדינות הערביות. לשם כך הוא עושה שימוש בכוונה תחילה באוכלוסיה האזרחית. כולל הבערת צמיגים ופגיעה תוך כך באוכלוסיה העזתית שהעשן מגיע גם אליה, שליחת אזרחים פלשתינים כולל נשים וילדים ואפילו נכים לעבר הגדר בידיעה שהם עלולים להיפגע ועוד.

חובתה הראשונה במעלה של ישראל, כמדינה דמוקרטית, היא להבטיח את ביטחון המדינה ותושביה. על-כן קבעה ישראל קווים אדומים כלפי אותם המפגינים הפלשתינים, תוך ניסיון לייצר הרתעה מול ארגון החמאס. מובן שלצד חובה זו, על מנת לשמור על הצביון הדמוקרטי ועל חוסנה המוסרי של המדינה, עומד הצורך לנסות ולצמצם את הנזק הנגרם לחפים מפשע בצד השני. ככל הנראה, ישראל אכן משתדלת לעשות זאת. על-פי דובר צה"ל, תא"ל רונן מנליס, צה"ל השתמש באמצעים לפיזור הפגנות ובירי בהתאם לכללי הוראות הפתיחה באש. אף-על-פי-כן, מאחר ותוך כדי העימותים נפצעו ונהרגו אזרחים פלשתינים אשר מצטיירים כ"אנדרדוג", ישראל מותקפת על-ידי מדינות רבות.

הדבר אותו צריכה להבין הקהילה הבינלאומית, היא שהאחריות לפגיעתם ולמותם של האזרחים מוטלת על ארגון החמאס. הארגון מפר בכוונה תחילה את עיקרון ההבחנה שהוא בליבו של המשפט הבינלאומי ואשר דורש להבחין בין חיילים לאזרחים, כדי לשמור שלא לפגוע בחפים מפשע. חמאס כאמור מנסה לשבש בכוונה תחילה את ההבחנה בין פעילי הטרור לבין האזרחים. לגדר נשלחים לא רק אזרחים "חפים מפשע", אלא פעילי טרור שנטמעים בתוכם. עובדה שלא מדובר בהפגנות שקטות, אלא בחסות המהומות יש ניסיון לפגוע בחיילים על ידי השלכת מטעני חבלה ובקבוקי תבערה, כמו גם ניסיון להתקרב ולחבל בגדר כדי לחדור דרכה לשטח ישראל.

פעילי הטרור הללו לא לובשים מדים או סימן זיהוי כלשהו שמבדיל אותם מהאוכלוסיה האזרחית הפלשתינית – דבר שאותו נדרשים לעשות חיילים של צבא סדיר על-פי הדין הבינלאומי. לחייל אשר נדרש על-כן לפעול מול מעשה אלימות יש קושי להחליט תוך מספר שניות האם לפעול כלפי אותו אדם כאזרח או כפעיל טרור. טעות בזיהוי מבחינתו והרג של אזרח ישר תוביל לגינוי בינלאומי, למרות שאת האחריות על טעות זו יש להפיל על חמאס. בנוסף את אותם האזרחים הנשלחים לעבר הגדר ואינם פעילי טרור מוצהרים ניתן לראות כמגינים אנושיים. ככל הנראה רוב המפגינים הם כאלו שהתנדבו לקחת חלק פעיל באירועי האלימות ולחלקם אף ניתן תשלום על-ידי חמאס לשם כך. ישנן פרשנויות שונות וסותרות בדין הבינלאומי כלפי סוגיה זו. אחת הגישות אומרת שבמידה ואזרח לוקח חלק פעיל מרצונו החופשי בפעולות האלימות הוא מאבד את החסינות שיש לו כאזרח וניתן לתקוף אותו.

הגיע הזמן על-כן, שארגון טרור כמו חמאס, גם אם מטרת מאבקו נראית מוצדקת בעיני רבים בעולם, יגונה כאשר הוא משתמש בכוונה תחילה באמצעי אלימות ומסכן ביודעין את אזרחיו, באירועים אשר מיועדים לעטות אופי אזרחי. רק כך, כאשר יבין שהאהדה כלפיו הולכת ופוחתת וגם אותה אוכלוסיה פלשתינית שתומכת באלימות, תבין שאין הכרה וסיוע בינלאומי למימוש מטרותיהם, ניתן יהיה לצמצם את כמות אירועים אלימים אלו.

**ד"ר לירם שטנצלר-קובלנץ**

**חוקרת ב- ICT ( International Institute For Counter-Terrorism)**

**מתמחה באתיקה צבאית, לוחמה בעצימות נמוכה, גרילה וטרור**